אורלי אלקלעי

אורלי אלקלעי היא עיתונאית ישראלית המשמשת ככתבת פלילים בתחנת הרדיו כאן ב' ובערוץ הטלוויזיה כאן 11 במסגרת תאגיד השידור הציבורי.

ביוגרפיה
אורלי אלקלעי נולדה בחדרה ולמדה במגמת ספרות בתיכון חדרה. בילדותה כתבה בעיתון דבר לילדים ולאחר מכן הייתה כתבת נוער במעריב לנוער. את שירותה בצה"ל עשתה כמשקית ח"ן וכמשקית תנאי שירות.

את דרכה התקשורתית החלה בשנת 1993 ברשת ב' של קול ישראל, ככתבת ספורט ושדרית קווים בתוכנית שירים ושערים, שדרית בליגת בתי ספר בטלוויזיה החינוכית, שדרית קווים במשחקי כדורסל בערוץ הראשון, ומגישת יומני חדשות ואקטואליה בתחנת "הגל הבטוח" שהופעלה על ידי קול ישראל. אלקלעי הייתה מהנשים הראשונות בישראל ששידרו שידורי ספורט. בהמשך מונתה ככתבת הפלילים של רשת ב' באזור הצפון, סיקרה במקביל את התחום המוניציפלי ושימשה בנוסף ככתבת לענייני משטרה בשנה האחרונה לפעולתה של רשות השידור. ככתבת חשפה את פרשת הרב יעקב דויטש שהורשע בתקיפת נערים ונידון למאסר, וחשיפת פרשת השוטרים הנוקמים. ככתבת סיקרה בין היתר את אירועי אוקטובר 2000, האינתיפאדה השנייה, אסון הכרמל, רצח תאיר ראדה, ומשפטו של רומן זדורוב שהורשע ברציחתה. בשנת 2004 זכתה בפרס רשות השידור על שם אילן רועה.

בשנת 2017 החלה לשמש במסגרת תאגיד השידור הציבורי ככתבת פלילים באזור הצפון, בתחנת הרדיו כאן ב' ובערוץ הטלוויזיה כאן 11.

לאלקלעי תואר ראשון במדע המדינה ויחסים בינלאומיים מאוניברסיטת תל אביב. מתגוררת בחדרה.

הערות שוליים

בוגרות אוניברסיטת תל אביב
בוגרות תיכון חדרה
בוגרי תיכון חדרה
בוגרי אוניברסיטת תל אביב
כתבים פליליים
סגל כאן ב'
סגל תאגיד השידור הישראלי - שידורי הטלוויזיה
סגל קול ישראל
עיתונאיות ישראליות
עיתונאים ישראלים
שדרני רדיו ישראלים
שדרניות ספורט ישראליות
שדרניות רדיו ישראליות
שירים ושערים
זוכי הפרס להצטיינות עיתונאית ע"ש אילן רועה
ישראליות שנולדו במאה ה-20
ישראלים שנולדו במאה ה-20